## Pravilnik o statusu i financiranju Festivala igranog filma u Puli

### NN 129/2010 (19.11.2010.), Pravilnik o statusu i financiranju Festivala igranog filma u Puli

MINISTARSTVO KULTURE

3391

Na temelju članka 10a. Zakona o financiranju javnih potreba u kulturi (»Narodne novine«, br. 47/90, 27/93 i 65/09) ministar kulture donosi

PRAVILNIK

O STATUSU I FINANCIRANJU FESTIVALA IGRANOG FILMA U PULI

Članak 1.

Ovim Pravilnikom uređuje se status i financiranje Festivala igranog filma u Puli (u daljnjem tekstu: Festival).

Članak 2.

Festival je filmska manifestacija od nacionalnog značenja koji svojim programom njeguje i promiče umjetničke vrijednosti suvremenog hrvatskog i svjetskog filmskog stvaralaštva te naslijeđe hrvatske i svjetske kulturne baštine na području filmske umjetnosti i od njezina je posebna interesa.

Festival se održava u Puli, u pravilu u drugoj polovici srpnja.

Članak 3.

Sredstva za ostvarivanje programa Festivala osiguravaju se u državnom proračunu putem Ministarstva kulture, u proračunu Istarske županije i proračunu Grada Pule, na temelju prihvaćenog programa Festivala, u skladu sa zakonom i drugim propisima.

Sredstva za ostvarivanje programa Festivala osiguravaju se i iz prihoda od obavljanja djelatnosti, sponzorstava, zaklada, fundacija, darovanja i iz drugih izvora u skladu sa zakonom.

Članak 4.

Sredstva za ostvarivanje programa Festivala osiguravaju se iz izvora utvrđenih člankom 3. ovoga Pravilnika, prema sljedećim kriterijima:

– iz državnog proračuna osiguravaju se sredstva sukladno financijskom planu za: troškove Festivalskog vijeća, umjetničkog ravnatelja i stručnih suradnika koji realiziraju filmski program, troškove ocjenjivačkog suda, izradu festivalskih nagrada (Arena), uvoz i prijevoz filmova, pravo prikazivanja filmova, podnaslovljavanje filmova, festivalsku promidžbu te troškove pozvanih gostiju iz redova filmskih djelatnika,

– iz proračuna Istarske županije i proračuna Grada Pule te iz prihoda iz članka 3. stavka 2. ovog Pravilnika osiguravaju se sva ostala sredstva potrebna za održavanje Festivala

Članak 5.

Festivalom rukovodi ravnatelj Javne ustanove Pula Film Festival sa sjedištem u Puli, (u daljnjem tekstu: ravnatelj) koja obavlja organizacijske, administrativno-stručne, financijske, tehničke i druge poslove u vezi s radom, djelovanjem i organiziranjem Festivala u skladu s ovim Pravilnikom.

Festivalski filmski program i stručne programske publikacije, te web-stranicu Festivala vodi umjetnički ravnatelj Festivala u okviru prava i obveza utvrđenih ovim Pravilnikom.

Umjetničkog ravnatelja Festivala imenuje ministar kulture na vrijeme od četiri godine.

Članak 6.

Umjetnički ravnatelj Festivala predlaže Festivalskom vijeću filmski program Festivala, osmišljava i u suradnji s ravnateljem provodi umjetničku i programsku politiku Festivala, međunarodnu suradnju te odgovara za njegovo izvršenje.

Ravnatelj predlaže Festivalskom vijeću financijski plan Festivala i odgovoran je za njegovo izvršenje.

Članak 7.

Stručno-savjetodavno tijelo Festivala je Festivalsko vijeće.

Festivalsko vijeće donosi program i financijski plan Festivala i prati njegovo ostvarivanje.

Članovi Festivalskog vijeća po položaju su:

– ministar kulture koji je ujedno i predsjednik Vijeća ili osoba koju on imenuje,

– župan Istarske županije ili osoba koju on imenuje,

– gradonačelnik Grada Pule ili osoba koju on imenuje,

– ravnatelj Hrvatskog audiovizualnog centra,

– ravnatelj Hrvatske radiotelevizije ili osoba koju on imenuje,

– predsjednik Društva hrvatskih filmskih redatelja,

– predsjednik Hrvatskog društva filmskih djelatnika,

– umjetnički ravnatelj Festivala i

– ravnatelj Javne ustanove Pula Film Festival.

Po jednoga člana Festivalskog vijeća imenuju ministar kulture, župan Istarske županije i gradonačelnik Grada Pule.

Članak 8.

Program i financijski plan Festivala koji usvoji Festivalsko vijeće, ravnatelj upućuje radi osiguravanja sredstava na natječaj Ministarstvu kulture te na natječaj za financiranje javnih potreba u kulturi Istarske županije i Grada Pule.

O ostvarivanju programa Festivala ravnatelj podnosi financijsko izvješće Festivalskom vijeću, ministru kulture, županu Istarske županije, gradonačelniku Grada Pule te Upravnom vijeću Javne ustanove Pula Film Festival. O ostvarivanju filmskog programa umjetnički ravnatelj podnosi izvješće Festivalskom vijeću, ministru kulture, županu Istarske županije, gradonačelniku Grada Pule te Upravnom vijeću Javne ustanove Pula Film Festival.

Izvješća se podnose u roku od 60 dana od dana završetka Festivala.

Ako Festivalsko vijeće, ministar kulture odnosno župan Istarske županije ili gradonačelnik Grada Pule ne prihvate izvješće u dijelu koji se odnosi na filmski program, ministar kulture može razriješiti umjetničkog ravnatelja Festivala.

Ako Festivalsko vijeće, ministar kulture odnosno župan Istarske županije, gradonačelnik Grada Pule ili Upravno vijeće Javne ustanove Pula Film Festival ne prihvate financijsko izvješće ravnatelja, mogu predložiti Gradskom vijeću Grada Pule razrješenje ravnatelja.

Članak 9.

Način rada Festivala, utvrđivanja festivalskog programa, rada Festivalskog vijeća, ocjenjivačkog suda, nagrada Festivala, kao i druga pitanja koja su od značenja za rad i djelovanje Festivala uređuje se Statutom Festivala.

Statut Festivala donosi Festivalsko vijeće na prijedlog ravnatelja Javne ustanove Pula Film Festival i umjetničkog ravnatelja Festivala.

Prethodnu suglasnost na Statut Festivala daje ministar kulture.

Članak 10.

Stupanjem na snagu ovoga Pravilnika prestaje važiti Pravilnik o statusu i financiranju Festivala igranog filma u Puli (»Narodne novine«, br. 74/08).

Umjetnički ravnatelj Festivala imenovan na temelju Pravilnika o statusu i financiranju Festivala igranog filma u Puli (»Narodne novine«, br. 74/08) nastavlja obnašati svoju dužnost do isteka mandata na koji je imenovan odnosno do imenovanja novog umjetničkog ravnatelja Festivala sukladno odredbama ovog Pravilnika.

Članak 11.

Ovaj Pravilnik stupa na snagu osmog dana od dana objave u »Narodnim novinama«.

Klasa: 612-11/10-01/0042
Urbroj: 532-10-02/7-10-01
Zagreb, 3. studenoga 2010.

Ministar
mr. sc. Božo Biškupić, v. r.

Pravilnik, NN 129/2010-3391